સોમનાથ મહાદેવ મંદિર પરિસરમાં પીવાનું પાણી મળતું હતું, પરંતુ સોમનાથ મહાદેવ મંદિર બહાર અને ત્રિવેણી ઘાટ સુધી પીવાના પાણીની કોઈ વ્યવસ્થા ન હોવાના કારણે દેશભરમાંથી આવી રહેલા યાત્રાળુઓને ભારે હાલાકી ભોગવવી પડતી હતી. યાત્રાળુઓને પીવાના પાણી માટે દુકાન કે હોટેલથી ફરજીયાત ઊંચી કિંમત ચૂકવી પાણીની બોટલ ખરીદવી પડતી હતી. પરંતુ હવે સોમનાથ મહાદેવના દર્શને આવનારા યાત્રાળુઓ તરસ્યાં નહીં રહે કારણ કે સોમનાથ નજીક નિર્માણ પામેલા રામમંદિર પાસે પાણીનું એટીએમ ખુલ્લું મુકવામાં આવ્યું છે. જે એટીએમમાં એક રૂપિયાનો સિક્કો નાખતા એક લીટર પાણી મેળવી શકાય છે અને તે પણ ઠંડુ-શુદ્ધ અને ક્ષાર મુક્ત પાણી મળશે.